### Beslutning

Godkendt.

Indstillingerne fra lejerforeningerne (Lejernes Hus) og de almene boligorganisationer blev tiltrådt.

### Sagsfremstilling

### Resume og sagens baggrund

Indstilling af formand og suppleant for denne samt valg af 2 medlemmer og personlige suppleanter til Beboerklagenævnet for perioden 2022-2025.

Direktøren for Statsforvaltningen beskikker formanden for Beboerklagenævnet og dennes suppleant efter indstilling fra Kommunalbestyrelsen.

Formanden skal have bestået juridisk kandidateksamen og må ikke have særlig tilknytning til grundejer-, bolig- eller lejerorganisationer eller være erhvervsmæssigt interesseret i ejendomshandler.

Kommunalbestyrelsen vælger 2 medlemmer samt personlige suppleanter for disse efter indstilling fra henholdsvis de almene boligorganisationer, der har afdelinger i kommunen, og de større lejerforeninger i kommunen. Begge skal være sagkyndige med hensyn til huslejeforhold.

### Indstillinger

Kommunaldirektøren indstiller, at Kommunalbestyrelsen:

1. indstiller, at Carsten Vestergaard beskikkes som formand.
2. indstiller, at Borris Eriksen beskikkes som suppleant for formand.
3. vælger medlemmer og suppleanter ud fra nedenstående indstillinger fra boligorganisationer og lejeforeninger.

### Behandling

Kommunalbestyrelsen.

### Sagsfremstilling

Beboerklagenævnet afgør tvister mellem udlejere og lejere i almene boligorganisationer m.v. vedrørende nærmere angivne forhold.

Der foreligger følgende indstillinger:

*Indstilling fra Lejerforeninger (Lejernes Hus)*

Mikkel Olsen (medlem)

Amalie Mortensen (suppleant)

*Indstilling fra Udlejere:*

Iver Iversen, VAB (medlem)

Albert Christensen, KAB (suppleant)

Carsten Vestergaard er p.t. formand for Beboerklagenævnet. Carsten Vestergaard har tilkendegivet, at han ønsker at fortsætte som formand for Beboerklagenævnet i Kalundborg Kommune.

Kommunaldirektøren anbefaler, at Carsten Vestergaard indstilles som formand, idet han vurderes som den mest kvalificerede ansøger til formandsposten i kraft af hans kompetencer og store erfaring i beboerklagenævnsarbejde.

Kommunaldirektøren anbefaler endvidere, at Borris Eriksen, som er ansat som jurist i Ledelse, Jura og Kommunikation, indstilles som suppleant. Baggrunden for at pege på en ansat som suppleant er, at det på sigt overvejes at indstille en ansat som formand, idet det vil være en stor fordel i sagsforberedelsen.

Lovgrundlaget er Almenlejelovens kapitel 17, §§ 96-98, jf. lovbekendtgørelse nr. 928 af 4. september 2019.